
Sporočilo za javnost
Ko pobude mladih dosežejo odločevalce
Projekt OUT4INGOV vzpostavil strukturiran dialog med mladimi in odločevalci

Maribor, 25. avgust 2026: Vključevanje mladih v lokalno odločanje postaja vse pomembnejši del razvoja lokalnih skupnosti. Regionalna razvojna agencija (RRA) Podravje - Maribor je v okviru evropskega projekta OUT4INGOV v Mariboru preizkusila nov model sodelovanja, ki mladim omogoča, da svoje predloge oblikujejo skupaj z lokalnimi ustanovami in jih predstavijo odločevalcem. S pilotnim Posvetovalnim telesom mladih je trinajst mladih vključila v konkretne pobude za reševanje izzivov mesta, ki so jih predstavili občinskim in političnim predstavnikom.

V posvetovalnem telesu so sodelovali mladi, stari med 18 in 29 let, ki imajo Maribor za svoj dom, in sicer študenti, zaposleni, mladi zunaj izobraževanja in zaposlitve, novopriseljeni, povratniki ter mladi z migracijsko ali medkulturno izkušnjo. Na šestih srečanjih so spoznavali delovanje občinske uprave, razvijali zagovorniške spretnosti in skupaj oblikovali konkretne predloge za izboljšave mesta.

"Prihajamo iz različnih krajev in držav in imamo različne razloge za vrnitev v mesto ali prvo preselitev v Maribor. Skupaj smo identificirali in pripravili konstruktivne predloge za izboljšanje kakovosti našega življenja,"  je povedala Ivona Balent, ena od udeleženk posvetovalnega telesa. Ob tem je dodala, da so med drugim spoznali tudi delovanje participativnega proračuna in se srečali z odločevalci. Čeprav se je projekt že zaključil, je Posvetovalno telo mladih z nekaterimi člani prvotne in nove zasedbe nadaljevalo svoje delovanje v sodelovanju z Uradom za mladino Mestne občine Maribor.

Mladi so največ pozornosti namenili stanovanjski problematiki, javni infrastrukturi, zaposlovanju in zdravju. Občini so med drugim predlagali poseben mladinski sklop participativnega proračuna in izrazitejšo vlogo mladih pri presoji projektov, kar je Mestna občina Maribor tudi potrdila. Pripravili so priporočila za aplikacijo Naš Maribor in izvedli neposreden dialog s podžupanjo Davorko Pregl ter občinskimi službami, z obiskom Slovenske filantropije pa so razpravo razširili na prostovoljstvo, socialno vključevanje in aktivno državljanstvo.

Pomen vključevanja je izpostavila tudi mednarodna študentka magistrskega študija na Univerzi v Mariboru Ilayda Bozkurt: "Sodelovanje v Posvetovalnem telesu mladih je bilo zame zelo dragocena izkušnja, saj smo iz pasivnih opazovalcev postali aktivni soustvarjalci lokalnega odločanja. Nismo se le pogovarjali o izzivih, temveč smo razvijali konkretne in izvedljive predloge ter dobili vpogled v to, kako nastajajo odločitve na lokalni ravni." Poudarila je, da mladi potrebujejo priložnost za sodelovanje in občutek, da lahko prispevajo k resničnim spremembam.

Podravska regija mladim ponuja številne priložnosti za izobraževanje, karierni razvoj in podjetništvo. Prav zato je pomembno, da imajo tudi možnost sodelovati pri oblikovanju odločitev, ki vplivajo na razvoj regije in njihovo prihodnost. Kot poudarja direktorica Regionalne razvojne agencije za Podravje - Maribor Nataša Ritonija, mladi želijo in znajo aktivno sodelovati pri oblikovanju lokalnega okolja: "Nujno pa jim moramo ponuditi prostor za dialog in priložnost, da so slišani. Posebej nas veseli, da proces v okviru projekta ni ostal zgolj pri razpravi, temveč je prinesel konkretne predloge, ki so naleteli na pozitiven odziv Mestne občine Maribor. To je dokaz, da lahko sodelovanje med mladimi in odločevalci prispeva k boljšim in bolj vključujočim rešitvam za lokalno skupnost."

RRA Podravje - Maribor je na podlagi pridobljenih izkušenj pripravila priročnik za vzpostavitev in delovanje posvetovalnih teles mladih, ki bo omogočal prenos modela tudi v druga alpska in neurbana območja. Aktivnosti so potekale v sodelovanju z Mestno občino Maribor, MKC Maribor, ZRC SAZU, Slovensko filantropijo ter lokalnimi in mednarodnimi partnerji, sam projekt pa je sofinanciran iz programa Interreg Alpski prostor.

Dodatne informacije:
· dr. Amna Potočnik, vodja projekta pri Regionalni razvojni agenciji za Podravje - Maribor, tel. +386 31 605 508
e-pošta amna.potocnik@rra-podravje.si
· priloženi fotografiji sta iz arhiva RRA Podravje - Maribor

